Haliza Misbun

**Haliza Misbun** (lahir 15 Mei 1972) merupakan seorang pelakon dan pengacara wanita Malaysia yang menempa nama pada era 1990an. Beliau merupakan pemenang anugerah pelakon terbaik di Anugerah Skrin dan Anugerah Seri Angkasa. Antara drama bersiri popular lakonannya adalah *[[Cinderella (drama)|Cinderella]]* (1998), *[[Kiranya Ku Tahu]]* (2001) dan *Sumayyah* (2005). Bakat beliau mula dikesan oleh pelakon dan pengarah veteran terkenal Rahim Razali. Beliau pernah memenangi anugerah Pelakon TV Wanita Popular tahun 1998.

## Kerjaya lakonan

### Pembabitan awal
Nama Haliza Misbun mula mendapat perhatian setelah muncul dalam pementasan teater arahan Rahim Razali yang berjudul *Kelas 2020*. Sebagai bakat baru, peluangnya untuk berganding bersama Rahim, Ahmad Tarmimi Siregar dan Erma Fatima tidak disiakan. Seterusnya beliau dilamar untuk menyertai siri TV *Naik Tangga Turun Tangga* bersama Rubiah Suparman, Hani Mohsin dan Azwan Ali pada tahun 1990 ketika baru berusia 18 tahun. Rahim seterusnya menyunting Haliza untuk membintangi filem arahannya yang berjudul *[[Abang 92]]*. Bakatnya mula disebut-sebut apabila memberi lakonan cemerlang sebagai gadis kampung yang dilacurkan dalam drama *Korban* pada tahun 1994. Menerusi watak tersebut, beliau dicalonkan untuk anugerah Pelakon Wanita Terbaik (Drama) Anugerah Skrin. 

### Puncak populariti
Setelah drama *Korban*, nama Haliza Misbun mula diletakkan sebaris dengan pelakon TV wanita popular yang lain. Beliau muncul dalam puluhan drama TV yang mendapat rating yang tinggi. Dua buah drama lakonannya sebagai pelakon penyokong kepada dua primadona filem Melayu iaitu *Tumirah* (1998) bersama Fauziah Ahmad Daud dan *Odisi* (1998) bersama Erma Fatima menaikkan lagi nama beliau apabila memenangi anugerah Pelakon Pembantu Wanita Terbaik (Drama) Anugerah Skrin edisi 1998 dan 1999 secara berturut-turut. Popularitinya mencapai kemuncak apabila muncul dalam drama bersiri *[[Cinderella (drama)|Cinderella]]* terbitan Kuasatek Pictures bersama Ahmad Idham pada tahun 1998. Drama tersebut mendapat rating yang cukup tinggi di TV3 dan menjadi antara drama TV paling malar segar dalam sejarah drama TV Melayu. Pada tahun 1998, Haliza berjaya meraih anugerah Pelakon TV Wanita Popular di Anugerah Bintang Popular Berita Harian. Di layar perak pula nama Haliza tidak begitu disebut-sebut, setelah muncul dalam filem *[[Scoop]]* (1996), Haliza lebih berminat untuk fokus di kaca TV sahaja.

### Era Eksklusif
Mencecah usia 30 tahun, Haliza lebih memfokuskan kepada bidang penerbitan menerusi produksinya Halle Pictures. Banyak produksi yang diterbitkannya seperti *Roy Rohaya*, *Kembalikan Amanda* dan filem *Andartu Terlampau*. Dalam pada itu beliau juga melanjutkan pelajaran dalam bidang guaman di Universiti Islam Antarabangsa. Sejak itu kelibatnya di kaca TV menjadi agak eksklusif kerana tidak lagi kerap seperti di era 1990an. Biarpun begitu, sesekali muncul lakonan Haliza tetap mendapat pujian pengkritik. Buktinya, selain drama *Korban*, beliau mendapat tiga lagi pencalonan Pelakon Wanita Terbaik di Anugerah Skrin menerusi drama *Villa Murni* (2001), *Lebih Bisa Dari Jelatang* (2006) dan *Kembalikan Amanda* (2008). Pada tahun 2005 beliau memenangi anugerah Pelakon Wanita Terbaik di Anugerah Skrin Angkasa menerusi drama arahan Erma yang berjudul *Sumaiyah*.

## Kehidupan peribadi
Haliza merupakan kakak ipar kepada pelakon dan rocker terkenal Awie setelah superstar itu mengahwini adiknya Rozana Misbun. Seorang lagi adik Haliza iaitu Amanda Misbun juga bergelar pelakon. Dalam usia meniti 40an, Haliza masih belum bertemu jodoh.

Beliau sering digosipkan bersama pelakon lelaki yang berlakon bersamanya. Ketika muncul dalam drama *Cinderella*, ramai yang memperkatakan hubungan mesranya bersama pasangan lakonnya Ahmad Idham kerana adegan cumburayu yang disifatkan "terlebih". Haliza juga pernah bermain tarik tali dengan media apabila beliau dikatakan menjalin hubungan dengan pelakon Indonesia, Ari Wibowo pada tahun 2003. Setelah Ari menikahi wanita senegara, Haliza dilihat senang berdampingan dengan lelaki asing. 

Beliau mengarang novel pertamanya bertajuk *Cinta Rimau* yang diterbitkan pada September 2013.

## Filemografi

### Filem

### Telefilem

### Drama

### Televisyen

## Bibliografi
* Misbun, Haliza (2013). *Cinta Rimau*. Merpati Jingga. ISBN 9789670584027.

## Anugerah dan pencalonan
* Pelakon Wanita Terbaik (Drama) Anugerah Sri Angkasa 2005 - *Sumaiyah* 
* Pelakon TV Wanita Popular 1997/1998
* Pelakon Pembantu Wanita Terbaik (Drama) Anugerah Skrin 1998 - *Tumirah*
* Pelakon Pembantu Wanita Terbaik (Drama) Anugerah Skrin 1999 - *Odisi*
* (Pencalonan) Pelakon TV Wanita Popular 1994
* (Pencalonan) Pelakon TV Wanita Popular 1998/99
* (Pencalonan) Pelakon Wanita Terbaik (Drama) Anugerah Skrin 1994 - *Korban*
* (Pencalonan) Pelakon Wanita Terbaik (Drama) Anugerah Skrin 2001 - *Villa Murni*
* (Pencalonan) Pelakon Wanita Terbaik (Drama) Anugerah Skrin 2006 - *Lebih Bisa Dari Jelatang*
* (Pencalonan) Pelakon Wanita Terbaik (Drama) Anugerah Skrin 2008 - *Kembalikan Amanda*
* (Pencalonan) Pelakon Pembantu Wanita Terbaik (Drama) Anugerah Skrin 1995 - *Selamat Pengantin Baru Datuk*
* (Pencalonan) Pelakon Pembantu Wanita Terbaik (Drama) Anugerah Skrin 1998 - *Airmata Ibu*

## Rujukan

## Pautan luar
*